ตลท.ลดเป้าวอลุ่มเฉลี่ยปีนี้เหลือราว 4.7 หมื่นลบ./วัน หลังปัจจัยลบกระทบ
ตลท.ลดเป้าวอลุ่มเฉลี่ยปีนี้เหลือราว 4.7 หมื่นลบ./วัน จากเป้า 5.2 หมื่นลบ./วัน หลังมีปัจจัยลบเข้ามากระทบแต่ แต่มูลค่าระดมทุนพุ่งแรง เผยครึ่งปีแรกมูลค่าระดมทุนทะลุเป้าทั้งปีที่ตั้งไว้ 1.3 แสนลบ.
23 ก.ค. 2558

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ต้องปรับเป้าหมายมูลค่าการซื้อขายเฉลี่ยต่อวันของตลาดหลักทรัพย์ไทยในปีนี้ลง โดยคาดว่าในช่วงครึ่งปีหลังจะอยู่ในระดับใกล้เคียงกับครึ่งปีแรกที่ 4.7 หมื่นล้านบาท จากเป้าหมายเดิมที่คาดไว้เมื่อต้นปีสูงถึง 5.2 หมื่นล้านบาท/วัน เนื่องจากมีปัจจัยลบเข้ามากระทบการลงทุน
ส่วนในแง่ของมูลค่าระดมทุนกลับพุ่งทะลุเกินคาด โดยครึ่งปีแรกมีมูลค่าระดมทุนแล้ว 1.35 แสนล้านบาท สูงกว่าจากเป้าหมายทั้งปีที่ตั้งไว้ 1.3 หมื่นล้านบาท ขณะที่ในช่วงต่อจากนี้จนถึงสิ้นปียังมีบริษัทที่รอเข้าจดทะเบียนในตลาดหลักทรัพย์ (SET) และตลาดหลักทรัพย์ เอ็ม เอ ไอ (mai) อีก 24 ราย จากช่วงตั้งแต่ต้นปีจนถึงปัจจุบันเข้ามาจดทะเบียนแล้ว 17 ราย
ทั้งนี้ 6 เดือนแรกที่ผ่านมา (ม.ค.-มิ.ย.) ยังคงสถิติมูลค่าการซื้อขายหุ้นเฉลี่ยต่อวันและการระดมทุนผ่าน IPO สูงสุดในภูมิภาคอาเซียน และมีจำนวนผู้ลงทุนใหม่เพิ่มขึ้นกว่า 6 หมื่นราย